**סיפורי גבורה**

**מיכאלה קורצקי, עלומים**

מיכאלה קורצקי היא מיילדת בבית החולים סורוקה ובדרך כלל שמחה לראות חיים שמגיעים לעולם. אבל באותה השבת, מיכאלה הפכה למצילת חיים עבור פצועי הקרב בעלומים.

כשהתחילה המתקפה, רצו בני משפחת קורצקי אל הבית שבו התארחו הוריו של האבא, צבי, ובו לא היה ממ"ד. הם הכניסו את הסבא והסבתא למקום הממוגן וחיכו שהמתקפה תסתיים. אבל אז הטלפון צלצל.

"אני מתפקדת גם כאחות בקיבוץ, וקיבלתי טלפון מחבר בכיתת הכוננות שלנו שאמר שהוא מביא אליי פצוע שצריך לטפל בו". סיפרה מיכאלה לאתר ווינט. היא הכניסה את הפצוע, השכיבה אותו במטבח והחלה לטפל בו.

"אחרי שסיימנו לחבוש אותו החדרנו עירוי שאותו תלינו גבוה עם כבל טלפון כדי שיזרום. אחרי הטיפול הראשוני יצרתי קשר עם ד"ר דן שוורצפוקס, מנהל המיון בבית החולים סורוקה והרופא שלנו בקיבוץ, כדי לפנות את הפצוע. ד"ר דן ביקש שנמתין עם הפינוי לבית החולים".

בזמן שחיכו בבית הגיע פצוע נוסף וגם בו טיפלה מיכאלה, באמצעות תיק עזרה ראשונה שחבר כיתת הכוננות הצליח להביא לה. חמיה ובעלה סייעו לה. הסבא והסבתא נשארו בממ"ד עם הילדים של מיכאלה וצבי, בזמן שההורים טיפלו בפצועים במטבח הבית.

כשהבינו שהפינוי לא יגיע ומצב הפצועים מחייב פינוי, התנדב צבי, בעלה של מיכאלה, לצאת עם הפצועים ברכבו לכיוון בית החולים. על אף הסכנה, הצטרף אליו חבר קיבוץ נוסף והשניים יצאו לדרך. הם הצליחו לחבור לכוחות מד"א ולהציל את חיי הפצועים.

**לינקים לסרטונים רלוונטיים ומידע נוסף**

[**ראיון של מיכאלה במיינט נתניה**](https://netanya.mynet.co.il/health/article/bkwml5gdp)

[**רוח הגבורה הישראלית עם מיכאלה קורצקי**](https://www.youtube.com/watch?v=U4eU-M3PjDk)

[**עדות מיכאלה 710**](https://www.edut710.org/testimonies/michaela-kortzki-alumim)